BEGRUNDELSE

1.BAGGRUND FOR FORSLAGET

•Forslagets begrundelse og formål

Vedlagte forslag til Rådets afgørelse udgør det retlige instrument for godkendelse på vegne af Den Europæiske Union (EU) af Samoas tiltrædelse af den foreløbige partnerskabsaftale mellem Den Europæiske Union på den ene side og Stillehavslandene på den anden side, jf. artikel 218, stk. 6, i TEUF.

Rådet bemyndigede Kommissionen til at indlede forhandlinger om økonomiske partnerskabsaftaler (ØPA'er) med AVS-landene den 12. juni 2002.

Den 30. juli 2009 undertegnede EU ØPA'en mellem Det Europæiske Fællesskab på den ene side og Stillehavslandene på den anden side. ØPA'en er blevet midlertidigt anvendt af Papua Ny Guinea og Fiji siden henholdsvis den 20. december 2009 og den 28. juli 2014.

Artikel 80 i ØPA'en giver mulighed for, at andre Stillehavsøer kan tiltræde aftalen. Samoa indgav således den 5. februar 2018 en anmodning til Rådet om at tiltræde ØPA'en sammen med et tilbud om markedsadgang. Kommissionen har vurderet tilbuddet og fundet det acceptabelt. Følgelig afsluttede den forhandlingerne på vegne af Unionen den 23. april 2018.

Kommissionen underrettede EU-medlemsstaterne mundtligt og skriftligt om tiltrædelsesprocessen med Samoa via Rådets AVS-Gruppe. Europa-Parlamentet blev også orienteret gennem Udvalget om International Handel. Den fulde tekst til tilbuddet om markedsadgang, der er resultatet af forhandlingerne med Samoa, blev rundsendt til begge institutioner den 26. april 2018.

De nødvendige tekniske ændringer til aftalen for at tage hensyn til tiltrædelsen er endnu ikke aftalt mellem parterne i ØPA'en (EU, Papua Ny Guinea og Fiji).

•Sammenhæng med de gældende regler på samme område

Dette forslag gennemfører partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater ("AVS-EU-partnerskabsaftalen" eller "Cotonouaftalen").

Samoas tiltrædelse af ØPA'en mellem EU, Fiji og Papua Ny Guinea, der er en asymmetrisk og WTO-forenelig handelsaftale, styrker den retlige ramme for EU's handelsforbindelser med partnerlande og fremmer gensidig handel. Den inddrager også Samoa i den ordning med fælles regler og institutioner, der er etableret af ØPA'en.

Samoa forlod kategorien af mindst udviklede lande (LDC) i 2014. Som følge heraf mister landet EU's alt undtagen våben-præferencer (EBA) efter en overgangsperiode, som udløber den 31. december 2018. Fra det tidspunkt finder standardarrangementet med generelle toldpræferencer (GSP), som imidlertid er mindre generøst end EBA, anvendelse på Samoas eksport til EU. For at bevare fuld told- og kvotefri adgang til EU-markedet skal Samoa have tiltrådt den eksisterende ØPA mellem EU, Fiji og Papua Ny Guinea pr. 1. januar 2019. Det er derfor planen, at EU og Samoa midlertidigt anvender aftalen, dog således at de underretter hinanden skriftligt om afslutningen af de procedurer, der er nødvendige med henblik herpå, i overensstemmelse med aftalens artikel 76, stk. 3.

Sammenhæng med Unionens politik på andre områder

Den økonomiske partnerskabsaftale indeholder bestemmelser om bæredygtig udvikling (artikel 3), hvorved parterne bekræfter, at målet om bæredygtig udvikling skal være en integrerende del af bestemmelserne i denne aftale i overensstemmelse med de overordnede mål og principper, der er fastsat i Cotonouaftalen, særlig den generelle forpligtelse til at mindske og i sidste ende udrydde fattigdom på en måde, som er forenelig med målene for bæredygtig udvikling. ØPA'en er en udviklingsorienteret handelsaftale, som tilbyder asymmetrisk markedsadgang for Samoa og gør det muligt at beskytte følsomme sektorer mod liberalisering, samtidig med at der indføres en lang række beskyttelsesforanstaltninger og en klausul om beskyttelse af nyoprettede industrier. Den indeholder desuden bestemmelser om oprindelsesregler, der letter Samoas eksport til EU. Disse bestemmelser bidrager til målet om udviklingsvenlig politikkohærens og er i overensstemmelse med artikel 208, stk. 2, i TEUF.

Samoa har været opført på EU-listen over ikkesamarbejdsvillige skattejurisdiktioner siden 5. december 2017. På grundlag af Rådets konklusioner, der blev vedtaget samme dag (ECOFIN 1088), opfordres EU's institutioner til at tage EU-listen over ikkesamarbejdsvillige skattejurisdiktioner i betragtning i forbindelse med udenrigspolitikken samt de økonomiske forbindelser og udviklingssamarbejdet med de relevante tredjelande. Som følge af denne opfordring vil Kommissionen anvende ØPA-udvalgets møde til sammen med Samoas myndigheder at drøfte landets placering på EU-listen, navnlig for at slå til lyd for skattereformer, således at EU's kriterier for opførelse på listen ikke længere opfyldes. Aftalens anvendelsesområde omfatter ikke god forvaltning på skatteområdet, og Kommissionen har under ingen omstændigheder til hensigt at indføre sådanne elementer i aftalen.

2.JURIDISKE ASPEKTER AF FORSLAGET

•Retsgrundlag

Retsgrundlaget for denne rådsafgørelse er traktaten om Den Europæiske Unions funktionsmåde, særlig artikel 207 sammenholdt med artikel 218, stk. 6, litra a), nr. v).